Ettepanek: NÕUKOGU OTSUS, millega muudetakse nõukogu otsust 2001/822/EÜ ülemeremaade ja -territooriumide assotsieerimise kohta Euroopa Ühendusega /* COM/2012/061 final - 2012/0024 (CNS) */





SELETUSKIRI Vastavalt Euroopa Ülemkogu 29. oktoobri 2010. aasta otsusele, millega muudetakse Euroopa Liidu toimimise lepingut, sai varem Euroopa Liidu äärepoolseima piirkonna staatuses olnud Prantsuse üksus Saint-Barthélemy alates 1. jaanuarist 2012 Euroopa Liiduga assotsieerunud ülemeremaa ja -territooriumi staatuse. Euroopa Liidu toimimise lepingu artikli 203 kohaselt määrab Euroopa Liidu Nõukogu ühehäälselt kindlaks sätted, mida kohaldatakse Euroopa Liiduga assotsieerunud maade ja -territooriumide suhtes. Nõukogu 27. novembri 2001. aasta otsus ülemeremaade ja -territooriumide assotsieerimise kohta Euroopa Ühendusega (edaspidi „ülemeremaade ja -territooriumide assotsieerimise otsus”) jõustus 2. detsembril 2001 ja kaotab oma kehtivuse 2013. aasta lõpus. Nimetatud nõukogu otsust tuleb muuta, et võtta arvesse muudatusi, mis tehti Euroopa Liidu toimimise lepingusse Euroopa Ülemkogu 29. oktoobri 2010. aasta otsusega Saint-Barthélemy saare staatuse muutmise kohta Euroopa Liidu suhtes ning millega nähti ette, et see Prantsuse üksus saab alates 1. jaanuarist 2012 Euroopa Liiduga assotsieerunud ülemeremaa ja -territooriumi staatuse. 2012/0024 (CNS) Ettepanek: NÕUKOGU OTSUS, millega muudetakse nõukogu otsust 2001/822/EÜ ülemeremaade ja -territooriumide assotsieerimise kohta Euroopa Ühendusega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 203, võttes arvesse Euroopa Komisjoni ettepanekut, olles edastanud seadusandliku akti eelnõu riikide parlamentidele, võttes arvesse Euroopa Parlamendi arvamust, toimides seadusandliku erimenetluse kohaselt ning arvestades järgmist: (1) Euroopa Ülemkogu 29. oktoobri 2010. aasta otsusega 2010/718/EL Saint-Barthélemy saare staatuse muutmise kohta Euroopa Liidu suhtes[1] muudetakse Euroopa Liidu toimimise lepingut, eelkõige selle II lisa, lisades Saint-Barthélemy saare nende ülemeremaade ja -territooriumide loetellu, kelle suhtes kohaldatakse lepingu neljandat osa. (2) Nõukogu 27. novembri 2001. aasta otsusega 2001/822/EÜ ülemeremaade ja -territooriumide assotsieerimise kohta Euroopa Ühendusega[2] on sätestatud ülemeremaade ja -territooriumide (edaspidi „ÜMTd”) majandusliku ja sotsiaalse arengu edendamise ning nende ja Euroopa Liidu vaheliste majandussuhete parandamise õiguslik raamistik. Otsuse 2001/882/EÜ I A lisas on esitatud loetelu ÜMTdest, keda nimetatud otsuse artikli 1 lõikes 2 nimetatud assotsieerumine hõlmab. (3) Otsust 2001/822/EÜ kohaldatakse kuni 31. detsembrini 2013. Seepärast tuleb I A lisa muuta, et võtta arvesse Saint-Barthélemy saare staatuse muutumist Euroopa Liidu suhtes, sest temast sai alates 1. jaanuarist 2012 ülemeremaa ja -territoorium. (4) Otsust 2010/718/EL kohaldatakse alates 1. jaanuarist 2012. Seepärast tuleks Saint-Barthélemy saare suhtes kohaldada otsuses 2001/882/EÜ ÜMTde suhtes sätestatud soodsaid tingimusi, mis ei pane neile muid kui arengu finantseerimise alase koostööga seotud kohustusi. Prantsusmaa on võtnud kohustuse, et ei taotle Saint-Barthélemy saarele rahastamisperioodil 2007–2013 Euroopa Arengufondist vahendeid, ON VASTU VÕTNUD KÄESOLEVA OTSUSE: Artikkel 1 Otsuse 2001/822/EÜ I A lisa muudetakse järgmiselt: Saint-Pierre ja Miqueloni ning Arubat tähistavate taanete vahele lisatakse järgmine taane: „– Saint-Barthélemy,”. Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas. Otsuse 2001/822/EÜ artikleid 1–9, 34, 35, 38, artikli 39 lõikeid 1 ja 7, artikli 45 lõiget 1, lõike 2 punkti a ja lõiget 3 ning artikleid 57 ja 58 kohaldatakse Saint-Barthélemy saare suhtes alates 1. jaanuarist 2012. Brüssel, Nõukogu nimel eesistuja [1] ELT L 325, 9.12.2010, lk 4. [2] EÜT L 314, 30.11.2001, lk 1.